钦定古今图书集成/明伦汇编/家范典/第084卷 > 《为王宽与妇义安主书》陈伏知道
## 钦定古今图书集成/明伦汇编/家范典/第084卷 > 《为王宽与妇义安主书》陈伏知道

“昔鱼岭逢车，芝田息驾，虽见妖淫，终成挥忽。遂使家
胜阳台，为欢非梦；人惭萧史，相偶成仙。轻扇初开，欣
看笑靥；长眉始靥，愁对离妆。犹闻徙佩，顾长廊之未
尽；尚分行幰，冀迥陌之难回。广摄金屏，莫令愁拥；恒
开锦幔，速望人归。镜台新去，应馀落粉；熏炉未徙，定
有馀烟。泪滴芳衾，锦花长湿；愁随玉轸，琴鹤恒惊。已
觉锦水丹鳞，素书稀远；玉山青鸟，仙使难通。彩笔试
操，香笺遂满；行云可托，梦想还劳。九重千日，讵想倡
家；单枕一宵，便如荡子。”当令照影双来，一鸾羞镜；勿
使窥窗独坐，姮娥笑人